***Nyssa biflora*** er et løvfellende tre i sumptrefamilien som vokser i sørøstlige USA. 

Følgende beskrivelse gjelder den vanligste underarten, *Nyssa biflora* subsp. *biflora*. Den blir 10–30 m høy, og stammen er ofte fortykket nederst. Den grå barken blir tidlig grovt furet med brede, vertikale ribber. Bladene varierer i form fra omvendt lansettformede til smalt elliptiske; de er 3,7–7,2 cm lange og 1,6–3,5 cm brede med en glinsende overside. De er som regel helrandede, men kan ha noen få grove tenner ytterst. Hannblomstene sitter 2–8 sammen, og hunn- og tvekjønnede blomster sitter 1–3 sammen. Frukten er en svart, av og til blå, steinfrukt, som er 7–14 mm lang.

*Nyssa biflora* vokser i fuktig subtropisk klima. Den trives på våt jord med torv, leire eller sand og finnes som regel på steder som oversvømmes store deler av vekstsesongen. Den forekommer sammen med sumpsypress, *Magnolia virginiana*, *Persea borbonia*, *Sabal palmetto*, virakfuru, atlantersypress, rødlønn, oksidentkulebusk, *Cliftonia monophylla*, kornell, *Cyrilla racemiflora*, *Forestiera acuminata*, *Gordonia lasianthus*, kristtorn, *Lyonia lucida* og *Morella*.

Utbredelsen omfatter kystslettene fra sørlige New Jersey, Delaware og østlige Maryland sørover til sørlige Florida og vestover til østlige Texas. Den finnes også i Mississippi-dalen nordover til Missouri og sørligste Illinois.

Det finnes også en annen underart, *Nyssa biflora* subsp. *ursina*. Den er buskaktig og blir bare 2–5 m høy. Bladene er smalt elliptiske til omvendt lansettformede, helrandede, 3–7 cm lange og 1–2 cm brede. Hannblomstene sitter 2–5 sammen, og hunn- og tvekjønnede blomster sitter 1–2 sammen. Frukten er svart, en sjelden gang blå, og 7–11 mm lang. Underarten forekommer kun i nordvestlige Florida der den vokser på åpne savanner.

*Nyssa biflora* er morfologisk svært lik sumptre (*Nyssa sylvatica*). Antall arter i dette komplekset oppgis til én, to eller tre i ulike kilder. Genetiske analyser viser at utviklingslinjene som førte fram til *N. biflora* og *N. sylvatica*, skilte lag i midtre miocen for 16,0–11,7 millioner år siden. Det er derfor mest riktig å betrakte dem som to ulike arter. Mellom subsp. *biflora* og subsp. *ursina* er det ingen genetiske forskjeller, men det foreslås likevel å regne dem til ulike underarter på grunn av forskjeller i vekstform, utbredelse og voksested.

Referanser
----------

1. 1 2  «*Nyssa biflora*». Flora of North America. Besøkt 9. januar 2019.
2. ↑  C.E. McGee. «Swamp Tupelo». *Silvics of North America*. Besøkt 9. januar 2019.
3. ↑  «*Nyssa ursina*». Flora of North America. Besøkt 9. januar 2019.
4. ↑  W. Zhou m.fl. (2018). «Resolving relationships and phylogeographic history of the *Nyssa sylvatica* complex using data from RAD-seq and species distribution modeling». *Molecular Phylogenetics and Evolution*. 126: 1–16. ISSN 1055-7903. PMID 29631052. doi:10.1016/j.ympev.2018.04.001.

Eksterne lenker
---------------

* (en) *Nyssa biflora* i Global Biodiversity Information Facility Rediger på Wikidata

* (en) *Nyssa biflora* hos ITIS Rediger på Wikidata

* (en) *Nyssa biflora* hos The International Plant Names Index Rediger på Wikidata

* (en) *Nyssa biflora* hos Tropicos Rediger på Wikidata

* (en) *Kategori:Nyssa sylvatica var. biflora* – bilder, video eller lyd på Wikimedia Commons Rediger på Wikidata

* *Nyssa biflora* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |